Összefoglalás az 5. tanulmányról

Bűntudat
Zsolt 130:3-4.
„Ha a bűnöket számon tartod, Uram: Uram, kicsoda maradhat meg?! Hiszen tenálad van a bocsánat, hogy féljenek téged”
Az emberi érzések közül a lelkileg talán legfájdalmasabb és legnyomasztóbb érzés a bűntudat. Ha túlságosan sokáig nehezedik rajtunk, még testi betegségeket is kiválthat. A tudat, hogy megbántottunk, fájdalmat okoztunk valakinek, vagy az Úr parancsát megszegtük, úgy hat, mint a jó lelkiismeret. Ha nem nyomjuk el magunkban, arra sarkall, hogy akarjuk és igyekezzünk helyre hozni, amit elrontottunk. Ez is egy eszköz az Úr kezében a jobbításunkra, a formálásunkra.
A tanulmány 4 történetet vett sorra, melyekből megfigyelhettük különböző emberek különböző reakcióit, a tetteik által kiváltott bűntudatra. Már az első emberpár óta jelen van a földön a bűntudat. Ádám és Éva, tettük következményétől és az Úrtól félve a másikat hibáztatták. Ádám Évát, Éva pedig a kígyót okolta a történtekért, és közvetve mindketten Istent akarták felelőssé tenni. Azóta is sokan próbálják így a bűntudatukat csökkenteni, hogy másokat okolva igyekeznek tettüket igazolni, pedig ez nem helyes magatartás. Azután megvizsgáltuk József testvéreinek esetét, akik saját testvérüket is képesek voltak eladni rabszolgának, s tettüket még szörnyű hazugsággal is leplezték, hatalmas fájdalmat okozva ezzel apjuknak. Ahogy teltek az évek, a testvéreket egyre inkább nyomasztotta, bántotta a múlt, s teljesen elcsüggedtek erősödő bűntudatuk miatt. Amikor pedig elveszettnek hitt testvérük visszatért, teljesen megrémültek. Mardosó lelkifurdalásukat József megbocsátása és vígasztalása enyhítette valamelyest. Azután Dávidot említi a tanulmány, akinek számos bűn nyomasztotta lelkét, de később, megtérése után csodálatos zsoltárokban fejezi ki az Úrral való élményeit. Hangsúlyozza mennyire összeroppantotta a mély lelki fájdalom és szomorúság, melyet bűnei hordozása miatt elszenvedett. Az őszinte bűnvallomás és az Úr bocsánata után azonban szertefoszlott minden bánata. Megnéztük Péter szomorú történetét is, aki háromszor is megtagadta Jézust. Ráadásul, előtte kétszer kijelentette, hogy nem így lesz. Keserves sírása őszinte bűnbánathoz és igazi megtéréshez vezette, s később ő maga is sokakat elindított az üdvösségre vezető úton.
Láthatjuk a Szentírás számtalan történetében, hogy a bűnöktől való szabadításra csakis Isten képes, ha őszinte megbánással és alázatos hittel fordulunk hozzá. A bűntudat bénító érzését csak ő tudja elvenni tőlünk. Ne feledjük, ha testvéreinket megbántjuk, az Urat bántjuk meg. A tanulmányt a 32. zsoltár 5. versével szeretném összefoglalni: „Vétkemet bevallám néked, bűnömet el nem fedeztem.  Azt mondtam: Bevallom hamisságomat az Úrnak – és te elvetted rólam bűneimnek terhét.”

